15-11-2011 મુંબઈ આજે મંદિરના ઘુમ્મટ નીચે ઘણાં મંદિરોની સ્વામીશ્રીએ પ્રતિષ્ઠા કરી. પ્રતિષ્ઠાનો વિધિ પતાવીને સ્વામીશ્રી લિફ્ટ દ્વારા ઉપર પધાર્યા. એક સંત કહે, ‘મને સત્સંગપ્રવૃત્તિ સોંપ્યા પછી મારા હસ્તકનું આ પહેલું મંદિર થયું.’ સ્વામીશ્રી આશ્ચર્ય સાથે કહે, ‘તમારા હસ્તકનું?’ તેઓ શાનમાં સમજી ગયા, એટલે કહે, ‘આપના આશીર્વાદથી થયું છે.’ સ્વામીશ્રી કહે, ‘એમ બોલો. શાસ્ત્રીજી મહારાજ અને યોગીજી મહારાજના સંકલ્પે બધું થાય છે. એમના સંકલ્પથી જ બધું થયું છે અને થાય છે, આપણાથી કશું થતું નથી.’ 15-11-2007 રાજકોટ જીતુ પટેલે અહીં રોજ રાત્રે નિયમિત રીતે વરસોથી સફાઈ કરવા માટે આવતા યુવકોનો પરિચય સ્વામીશ્રીને કરાવ્યો. આ યુવકો અત્યંત શ્રદ્ધાપૂર્વક ગમે તેવી પરિસ્થિતિમાં રાત્રે મંદિરસફાઈમાં આવી જાય છે. દીપક નામના યુવકે કોમી હુલ્લડ વખતે પણ દૂરથી અહીં આવવાનો નિયમ જાળવ્યો હતો. શહેરમાં સખત કર્ફ્યૂ હતો ત્યારે સાઇકલ ઉપર પોતાના નાના ભત્રીજાને લઈને 'આને દવાખાને લઈ જઉં છું' એમ કહેતાં કહેતાં પોલીસોની ગાળ અને માર ખાતાં ખાતાં પણ અહીં આવીને સેવા કરી હતી. 15-11-2007 રાજકોટ મહેન્દ્રસિંહ જાડેજા પોલીસ વિભાગના ચીફ એકાઉન્ટન્ટ છે. તેઓ ધારે તો લાખો રૂપિયાની કટકી કરી શકે, પણ આજ સુધી એક પણ પૈસો લાંચમાં લીધો નથી. 15-11-2006 લંડન આ વખતે અહીં લગભગ હજારથી વધારે અમેરિકાના હરિભક્તો લાભ લેવા માટે આવ્યા હતા. એમાં નિમિષભાઈ જાની પણ હતા. તેઓ અહીં આવ્યા ને ખિસ્સામાંથી ચોવીસસો ડૉલર પડી ગયા, પરંતુ સલામતીના એક સ્વયંસેવકે એ ડૉલર તેઓને પરત કરી દીધા. આ પ્રામાણિકતાથી તેઓ અત્યંત પ્રભાવિત હતા એટલે અમેરિકા પહોંચ્યા પછી તેઓએ પત્ર લખ્યો હતો અને એમાં લખ્યું હતું કે 'મારા ચોવીસસો ડૉલર પડી ગયા ને સિક્યોરીટીના સ્વયંસેવકે એ આપી દીધા. આપની સંસ્થામાં જ આ સંભવે.' 15-11-2004 ગોંડલ જમ્યા પછી મોટા ચુડાસમાને સ્વામીશ્રી મળ્યા. તેઓ કહે : 'દર દિવાળીએ હું અહીં આવું છું. મને મનમાં એમ હતું કે દિવાળી અને નવા વર્ષ પછી થોડી ગિરદી ઓછી થાય એટલે હું આપને મળું, પરંતુ અત્યારે પણ મેં જોયું કે હરિભક્તોનો ધસારો તો એટલો ને એટલો જ છે. હરિભક્તોને મળતાં જોઈને મને એમ લાગ્યું કે આ બધા મળનારાઓ આપણને થકવી નાખશે.' આ સાંભળીને સ્વામીશ્રી કહે : 'શાસ્ત્રીજી મહારાજ અને યોગીજી મહારાજની કૃપા છે એટલે ક્યારેય થાક લાગતો નથી.' 15-11-1985 અમદાવાદ ૧૫-૧૧-૧૯૮૫ સ્વામિનારાયણ નગર. અમદાવાદ. મુંબઈના અગ્રણી ઉદ્યોગપતિ શ્રી મોહનભાઈ પટેલે કહ્યું, ‘ઘણીવાર અર્થશાસ્ત્રીઓ કહે છે, ‘.......’ અહીંનું આયોજન અને અદ્‌ભુત વ્યવસ્થા શક્તિ જોઈ ત્યારે થયું દેશભરમાં જે ઇન્સ્ટિટ્યૂટ ઓફ મૅનેજમૅન્ટની કોલેજો છે તે થોડો વખત માટે પ્રમુખસ્વામી જેવા સંતોને આ કોલેજોના પ્રિન્સિપાલ તરીકે નિમણૂક કરવામાં આવે તો ઘણા ખરા વ્યવસ્થા શક્તિના પ્રશ્નો ઊકલી જાય. પ્રમુખસ્વામી તો જાણે સાદાઈનું એનીટોમ. સ્પર્શી જાય. સાદાઈ, સાધુતા અને સહજતા. ભાષાનો કોઈ આડંબર નહિ. જેવું હૃદયમાંથી નીકળે તેવું બોલે. ઊંચા સ્થાને બેઠેલો માણસ નીચેનાને વાત કરે છે એવો ભાવ નહિ. આવા પુરુષો સાહજિક રીતે કઈ બોલે તેમાંથી આ શાસ્ત્રો બનેલા છે. ભારતના વિવિધ સંપ્રદાયના ધર્મના ફિરકાઓ ભેગા કરીને રાહબરી બનવાનો ભાર પ્રમુખસ્વામી મહારાજના ખભા ઉપર નાખવા જેવો છે. એમના ખભા કેટલા મજબૂત છે. 15-11-1984 બોચાસણ આજે ક્ષત્રિયનો પોશાક ધારણ કરાવેલો. કોઈ સંત કહે, ‘સ્વામી! આજે ક્ષત્રિયોનું સંમેલન ભરાયું હોય તેવું લાગે છે.’ સ્વામીશ્રી કહે, ‘હા, એક ઘનશ્યામસિંહ અને બીજા મૂળરાજસિંહ. એક પૂર્વને બીજા પશ્ચિમમાંથી આવ્યા. બંને કેવા સંપથી ઊભા છે. આપણને પણ એ જ સમજાવે છે કે સંપ રાખશો તો આગળ વધશો.’ 15-11-1977 વેમ્બલી કૉન્ફરન્સ હોલમાં પ્રેસ કૉન્ફરન્સમાં ખબરપત્રીઓએ સ્વામીશ્રીને પ્રશ્નો પૂછેલા જે નીચે પ્રમાણે છે : મિ.ડેવીડ બેસ્ટરે પૂછયું ‘ભગવાં વસ્ત્રો કેમ ?‘ સ્વામીશ્રી કહે ‘ત્યાગની ભાવના આ રંગમાં છે. ભગવો રંગ ભગવાનની નજીક જવાનું અને ભગવાનનું અનુસંધાન આપે છે.‘ પ્રશ્ન : ‘આપને ભગવાનનો સંબંધ છે ?‘ સ્વામીશ્રી કહે ‘ભગવાનની આજ્ઞા અને ઉપાસના છે એટલે સંબંધ છે જ. ચાલુ જ છે.‘ પ્રશ્ન : ‘બાઇબલ વિષે આપ શું જાણો છો ?‘ સ્વામીશ્રી કહે ‘બાઇબલ વાંચ્યું નથી, પણ એનો સાર જાણીએ છીએ.‘ પ્રશ્ન : ‘દુનિયામાં શું પ્રાપ્ત કરવાનું છે ? આપ શું પ્રાપ્ત કરવા માગો છો ?‘ સ્વામીશ્રી કહે ‘પ્રાપ્ત કરવા જેવા એક ભગવાન જ છે. દરેકનું કલ્યાણ થાય એ ભાવના છે.‘ પ્રશ્ન : ‘ભગવાન શું છે ?‘ સ્વામીશ્રી કહે ‘પરમાત્મા છે. એ જગતનું નિયંત્રણ કરે છે. મનુષ્ય રૂપે થઈને લોકોનું કલ્યાણ કરવા પૃથ્વી ઉપર પણ આવે છે ને દિવ્યધામમાં પણ રહે છે.‘ પ્રશ્ન : ‘ભગવાન છુપાયેલા કેમ રહે છે ? દેખાતા કેમ નથી ?‘ સ્વામીશ્રી કહે, ‘દેખાય છે પણ મનાતા નથી. સ્વચ્છ થઈશું તો ભગવાન તુરત જ દેખાશે. કાચ સ્વચ્છ છે તો પ્રતિબિંબ દેખાય છે.‘ પ્રશ્ન : ‘આપના જીવનમાં ભગવાનનો અનુભવ ક્યારથી થયો ?‘ સ્વામીશ્રી કહે, ‘જ્યારથી શાસ્ત્રીજી મહારાજ અમારા ગુરુ મળ્યા ને આત્મબુધ્ધિ થઈ ત્યારથી.‘